23/07/2018 | Administración LocalMunicipal
Cambre
Reserva na Alcaldía da autorización e disposición do gasto en contratos menores de contía inferior a 6.000 euros, IVE excluído

Esta Alcaldía, con data do día 12 de xullo de 2018, ditou a Resolución número 1373/2018 que se transcribe a continuación: “Por Resolución desta Alcaldía núm.447/2016, do 18 de marzo, efectuouse a delegación de atribucións a prol da Xunta de Goberno Local tal e como consta na parte dispositiva que se transcribe a continuación: “Primeiro. –Delegar na Xunta de Goberno Local, como órgano colexiado, e cos efectos establecidos no artigo 74 do Regulamento orgánico municipal, as atribucións desta Alcaldía que a continuación se relacionan: 1. As competencias como órgano de contratación respecto de: – Os contratos de obras, de subministración, de servizos, de xestión de servizos públicos, os contratos administrativos especiais e os contratos privados cando o seu importe non supere o 10 por cento dos recursos ordinarios do orzamento nin, en calquera caso, a contía de seis millóns de euros, incluídos os de carácter plurianual cando a súa duración non sexa superior a catro anos, sempre que o importe acumulado de todas as súas anualidades non supere nin a porcentaxe indicada, referido aos recursos ordinarios do orzamento do primeiro exercicio, nin a contía sinalada. – A adxudicación de concesións sobre os bens da entidade local e a adquisición de bens inmobles e dereitos suxeitos á lexislación patrimonial cando o seu valor non supere o 10% dos recursos administrativos do orzamento nin o importe de tres millóns de euros, así como o alleamento do patrimonio, cando o seu valor non supere a porcentaxe nin a contía indicados. Esta competencia delegada levará aparellada a de autorizar e dispoñer os gastos correspondentes contra partidas orzamentarias cuxa xestión lles corresponda, en virtude do establecido no artigo 109.5 e 110 do Real decreto lexislativo 3/2011, do 14 de novembro, polo que se aproba o Texto refundido da Lei de contratos do sector público e, en xeral, todos aqueles actos e trámites que a normativa vixente atribúe ao órgano de contratación.2. A aprobación dos proxectos de obras e de servizos cando sexa competente para a súa contratación ou concesión e estean previstos no orzamento.3. A aprobación das certificacións de obra expedidas polo director facultativo cando actúe como órgano de contratación.4. A devolución de garantías de todo tipo de contratacións e concesións que deriven de asuntos de competencia da Xunta de Goberno Local. Segundo. –De conformidade co establecido no artigo 21.1 k) da Lei 7/1985, do 2 de abril, corresponden a esta Alcaldía o exercicio de accións xudiciais e administrativas e a resolución dos recursos de reposición que se poidan interpoñer contra as resolucións ditadas no uso das facultades delegadas. Terceiro. –De conformidade co establecido no artigo 50 do Regulamento orgánico municipal, publíquese no Boletín Oficial da Provincia, e déase conta á Xunta de Goberno Local e ao Pleno municipal na primeira sesión que teña lugar, isto sen prexuízo de que a delegación efectuada a prol da Xunta de Goberno Local surtirá efecto dende o día seguinte á data desta resolución.” O artigo 118 da Lei 9/2017, do 8 de novembro, de contratos do sector público, pola que se traspoñen ao ordenamento xurídico español as Directivas do Parlamento Europeo e do Consello 2014/23/UE e 2014/24/UE, do 26 de febreiro de 2014 (en adiante LCSP), esixe que na tramitación do expediente de contratos menores, o órgano de contratación emita informe motivando a necesidade do contrato, e comprobe que no expediente queda xustificado que non se está alterando o obxecto do contrato para evitar as regras xerais de contratación, e que o contratista non ten subscrito máis contratos menores que individual ou conxuntamente superen a cifra máxima prevista no dito artigo. Por Resolución desta Alcaldía número 872/2018, do 3 de maio, as citadas competencias quedaron reservadas á Alcaldía, mantendo na Xunta de Goberno Local a competencia de autorizar e dispoñer os gastos correspondentes contra partidas orzamentarias cuxa xestión lles corresponda, tal e como se deriva da alínea primeira da parte dispositiva que se transcribe a continuación: “Primeiro. –Quedan reservadas a esta Alcaldía as competencias que o artigo 118 da Lei 9/2017, do 8 de novembro, de contratos do sector público, atribúe ao órgano de contratación na tramitación dos contratos menores, respecto do informe motivando a necesidade do contrato, así como a comprobación de que quedou xustificado no expediente que non se está alterando o obxecto do contrato para evitar a aplicación das regras xerais de contratación, e que o contratista non ten subscrito máis contratos menores que individual ou conxuntamente superen a cifra que consta no apartado primeiro do dito artigo”. Na práctica administrativa, se comproba que un grande número de expedientes de contratos menores non soamente non están preparados para ser incluídos na Xunta de Goberno Local ordinaria que ten lugar todos os martes, senón que se remiten á Alcaldía con posterioridade, e cuxa execución debe levarse a cabo antes da seguinte Xunta de Goberno ordinaria, o que obriga á convocatoria de sesións extraordinarias e urxentes da Xunta de Goberno, tal como aconteceu ultimamente, en que se veñen convocando dúas Xuntas de Goberno á semana, a ordinaria e unha extraordinaria e urxente, o que vai en contra dos principios xerais de eficacia, economía e eficiencia que deben rexer na actuación das administracións públicas, artigo 3 da Lei 40/2015, do 1 de outubro, de réxime xurídico do sector público, así como dos principios de celeridade e simplificación administrativa na ordenación dos procedementos segundo o establecido nos artigos 71 e 72 da Lei 39/2015, do 1 de outubro, do procedemento administrativo común das administracións públicas. Tendo en conta as competencias atribuídas á Alcaldía en materia de contratación a teor do establecido na Disposición Adicional Segunda da LCSP. Tendo en conta o establecido no artigo 21.3 da Lei 7/1985, do 2 de abril, reguladora das bases do réxime local respecto das atribucións que o alcalde pode delegar. Visto o establecido no artigo 47 e seguintes do Regulamento orgánico municipal respecto da delegación de atribucións por parte desta Alcaldía, a súa modificación posterior, e o procedemento a seguir. Facendo uso das citadas atribucións, RESOLVO: Primeiro. –Queda reservada a esta Alcaldía a competencia para autorizar e dispoñer os gastos correspondentes aos contratos menores de contía inferior a 6.000 euros IVE excluído, mantendo a Xunta de Goberno Local a competencia para os contratos menores de contía superior segundo a Resolución de delegación de atribucións a prol da Xunta de Goberno Local número 447/2016, do 18 de marzo. Segundo. –De conformidade co establecido no artigo 51 do Regulamento orgánico municipal respecto da modificación das delegacións, publicar estar resolución no Boletín Oficial da Provincia e dar conta á Xunta de Goberno Local e ao Pleno municipal na primeira sesión que teña lugar, tendo en conta que a modificación será efectiva dende o momento da posta en coñecemento á Xunta de Goberno Local.” Cambre, 17 de xullo de 2018. O alcalde Óscar A. García Patiño